สหกรณ์&ธนาคาร
มีหลายคนถามมากันเยอะมากกว่าฝากเงินกับธนาคารพาณิชย์กับสหกรณ์ออมทรัพย์แตกต่างกันอย่างไร ทั้งๆ ที่ดูเหมือนกับทำธุรกิจคล้ายๆ กันคือรับเงินฝากและให้เงินกู้
3 ธ.ค. 2558

มีหลายคนถามมากันเยอะมากกว่าฝากเงินกับธนาคารพาณิชย์กับสหกรณ์ออมทรัพย์แตกต่างกันอย่างไร ทั้งๆ ที่ดูเหมือนกับทำธุรกิจคล้ายๆ กันคือรับเงินฝากและให้เงินกู้
แม่ไม้การเงินขอรวบรวมประเด็นที่น่าสนใจ ดังนี้
1.ผลตอบแทน การฝากเงินกับสหกรณ์ออมทรัพย์ ในแง่ของผลตอบแทนส่วนใหญ่สหกรณ์ออมทรัพย์จะมีการจ่ายอัตราดอกเบี้ยเงินฝากที่สูงกว่าธนาคารพาณิชย์ รวมทั้งมีการจ่ายเงินปันผลคืน อีกทั้งผลตอบแทนอัตราดอกเบี้ยได้รับการยกเว้นการจ่ายภาษีด้วย ในส่วนของดอกเบี้ยเงินกู้ก็จะถูกกว่าธนาคารพาณิชย์ 
2.รับฝากเงิน- ปล่อยเงินกู้ สหกรณ์ออมทรัพย์ฯ จะการให้บริการรับเงินฝากและเงินกู้เฉพาะสมาชิกเท่านั้น และสมาชิกจะต้องมีการจ่ายเงินทุกเดือนเป็นทุนเรือนหุ้น การกู้เงินจะต้องมีผู้ค้ำประกัน และมีระบบการหักเงินเดือนเพื่อชำระหนี้ ในขณะที่ธนาคารพาณิชย์กับลูกค้าทั่วไปไม่ต้องเป็นสมาชิก การปล่อยเงินกู้จะพิจารณาความสามารถการชำระหนี้และหลักทรัพย์ค้ำประกัน
3.การค้ำประกันเงินฝาก ผู้ฝากเงินกับสหกรณ์ออมทรัพย์ไม่ได้รับค้ำประกันเงินฝากเหมือนธนาคารพาณิชย์
4.การกำกับดูแล สหกรณ์จะอยู่ภายใต้การกำกับดูแลของกระทรวงเกษตรและสหกรณ์ ส่วนธนาคารพาณิชย์อยู่ภายใต้การกำกับดูแลของธนาคารแห่งประเทศไทย (ธปท.)
5.การให้บริการ-ความสะดวก สหกรณ์จะมีข้อจำกัดการให้บริการซึ่งจะการฝากเงินหรือจะถอนเงินได้เฉพาะที่ทำการสหกรณ์เท่านั้น และส่วนใหญ่จะได้รับเงินทันที ซึ่งไม่ได้สะดวกเหมือนธนาคารพาณิชย์ที่มีสาขาจำนวนมากและสามารถถอนเงินได้จากตู้เอทีเอ็ม
6.ผู้บริหารองค์กร คณะผู้บริหารสหกรณ์ส่วนใหญ่การแต่งตั้งจะมาจากสมาชิก ส่วนธนาคารพาณิชย์จะเป็นมืออาชีพ 
อย่างไรก็ตาม ภาพลักษณ์สหกรณ์ส่วนใหญ่จะติดลบ ขาดความโปร่งใส และขาดความเป็นมืออาชีพในการบริหารเงิน โดยมีข่าวผู้บริหารสหกรณ์ยักยอกเงิน การฉ้อโกง เอาเงินไปใช้ส่วนตัว หรือการนำเงินไปลงทุนที่ผิดพลาด หรือปล่อยเงินกู้ให้กับพรรคพวก อีกทั้ง ธปท.เองยังมองว่าระบบสหกรณ์ไทยเป็นจุดอ่อนของระบบการเงินไทย 
ดังนั้น ผู้ที่จะลงทุนต้องท่องคาถา “การลงทุนมีความเสี่่ยง ต้องศึกษาข้อมูลก่อนตัดสินใจลงทุน”